钦定古今图书集成/明伦汇编/官常典/第334卷 > 宋
## 钦定古今图书集成/明伦汇编/官常典/第334卷 > 宋

宋御史台以御史大夫为加官，设中丞，以统侍御史、
“殿中侍御史、监察御史之属。”

按《宋史职官志》：“御史台，掌纠察官邪，肃正纲纪，大事
则廷辨，小事则奏弹。其属有三院：一曰台院，侍御史
隶焉；二曰殿院，殿中侍御史隶焉；三曰察院，监察御
史隶焉。凡祭祀朝会，则率其属正百官之班序。咸平
四年，以御史二人充左右巡使，分纠不如法者。文官，
右巡主之，武官，左巡主之。分其职掌，纠其违失，常参”
班簿、禄料、假告皆主之。祭祀则兼监祭使，掌受誓戒
致斋，检视纠劾。又有廊下使，掌专入阁监食。又有监
香使，掌国忌行香。二使临时充，通称曰“五使。”元丰正
官名，于是使名悉罢。

御史大夫。宋初，不除正员，止为加官检校官带宪衔，
有至检校御史大夫者。元丰官制行，亦并除去
中丞一人为台长，旧兼理检使，凡除中丞而官未至
者，皆除右谏议大夫权。熙宁五年，以知杂御史邓绾
为中丞。初除谏议大夫，王安石言碍近制，止以绾为
龙图阁待制，权御史中丞，不迁谏议大夫，自绾始。九
年，邓润甫自正言知制诰，为中丞。以宰相属官，不可
长宪府，于是复迁右谏议大夫，权元丰五年，以丞议郎徐禧为知制诰、权中丞。禧言：“中丞纠弹之任，赴舍
人院行词，疑若未安。”会官制行，罢知制诰职，乃以本
官试中丞。南渡初，除官最多。隆兴后，被擢寖少。淳熙
十年，始除黄洽，又三年，再除蒋继周。台谏例，不兼讲
读，神宗命吕正献，亦止命时赴讲筵。中兴兼者三人：
万俟卨、罗汝楫皆以秦桧意，庆元后司谏以上无不
预经筵者矣。

侍御史一人，掌贰台政。

殿中侍御史二人，掌以仪法纠百官之失。凡大朝会
及朔望六参，则东西对立，弹其失仪者。

监察御史六人，掌分察六曹及百司之事，纠其谬误，
大事则奏劾，小事则举正。迭监祠祭，岁诣三省、枢密
院以下轮治。凡六察之事，稽其多寡当否，岁终条具
殿最，以诏黜陟。百官应赴台参谢辞者，以拜跪书札
体验其老疾。凡事经郡县、监司、省曹不能直者，直牒
阁门上殿论奏。官卑而入殿中。监察御史者，谓之“里
行。治平四年，中丞王陶言：‘奉诏举台官，而才行可举
者，多以资浅不应格’。”乃诏举三丞以上知县为里行。
熙宁二年，诏御史阙，委中丞奏举，毋拘官职高下兼
权。三年，孙觉荐秀州军事推官李定，对称旨，为太子
中允、监察御史里行。由选人为御史自定始。于是知
制诰宋敏求、苏颂、李大临以定资浅，封还词头，不草
制，相继罢去。元丰八年，裁减察官两员，馀许尽兼言
事。绍圣二年复置。元祐元年，诏台谏官许二人同上
殿，又令六曹差除更改，事画黄到即报台。又改六察
《旬奏》为季奏。四年，诏应台察事已弹举而稽违逾月
者，遇赦不得原减。元符二年，诏吏部守令课绩最优
者关台考察，不实者重行黜责。崇宁二年，都省申明：
台官职在绳愆纠谬，自宰臣至百官，三省至百司，不
循法守，有罪当劾，皆得纠正。政和六年，诏在京职事
官与外任按察官，虽未升朝，并赴台参谢辞。七年，中
丞王安石奏：以本台觉察弹奏事刊为一书，殿中侍
御史以上录本给付。从之。靖康元年，监察御史胡舜
陟言：“监察御史，自唐至本朝，皆论政事，击官邪。元丰、
绍圣著于《甲令》，崇宁大臣欲其便己，遂更成宪。乞令
本台增入监察御史言事之文。”诏依祖宗法。又诏宰
执不得荐举台谏官。旧台令御史上下半年分诣三
省、枢密院点检诸房文字，轮诣尚书六曹按察，奉行
稽违，付受差失，咸得弹纠。渡江后，稍阔不举，绍兴三
年始复其旧。是年十一月，殿中侍御史常同言：“元丰
始置六察，上自诸部寺监，下至廪、库、场务，无不分隶，
以诏废置，而乃有夤缘申请，乞不隶台察者，恐非法
意，宜遵旧制。”从之。乾道二年，诏自今非曾经两任县
令，不得除监察御史。庆元二年，侍御史黄黼言：“监察
御史，高宗时尝置六员，孝”宗时置三员，令分按之任
止二人，乞增置一员。自后常置三员。

检法一人，掌检详法律；主簿一人，掌受事发辰，勾稽
簿书。宋初，置推直官二人，专治狱事。凡推直有四：曰
“台一推，曰台二推，曰殿一推，曰殿二推。”咸平中，置推
勘官十员。元丰《官制》行，定员分职，里行推直等官悉
罢。绍兴初，诏检法主簿特令殿中侍御史奏辟。绍熙
中，侍御史林大中以论事不合去所奏辟，检法官李
谦、主簿彭龟年亦乞同罢。嘉定元年，刘矩除检法官，
范之柔除主簿，以后二职皆阙。乾道并省吏额：“前司
主管班次二人，正副引赞官二人，入品知班三人，知
班五人，书令史四人，驱使官四人，法司二人，六察书
吏九人，贴司五人，通引官三人。”

三京留司御史台管勾台事各一人，旧曰“判台”，以朝
官以上充。掌拜表、行香，纠举违失。令史二人，知班、驱
使官、书吏各一人，中兴以后不置。

### 太宗淳化四年夏六月戊午诏中丞已下皆亲临鞫狱

按：《宋史太宗本纪》云云。

### 真宗咸平四年春三月乙亥诏史馆韩瑗等举御史台推勘官

按：《宋史真宗本纪》云云。

### 景德四年夏六月丁未命翰林讲读枢密直学士各举常参官一人充御史

按：《宋史真宗本纪》云云。

### 大中祥符二年秋七月甲寅诏张齐贤等各举才堪御史者一人丁巳置纠察在京刑狱司

按：《宋史真宗本纪》云云。

### 天禧元年春二月丁丑置谏官御史各六员每月一员奏事有急务听非时入对

按：《宋史真宗本纪》云云。

天禧二年春二月丁卯，诏“近臣举常参官堪任御史
者。”

按：《宋史真宗本纪》云云。

### 仁宗天圣元年夏四月丁巳诏近臣举谏官御史各一人

按：《宋史仁宗本纪》云云天圣七年春闰三月癸酉，置理检使，以御史中丞为
之。

按：《宋史仁宗本纪》云云。

天圣八年。夏六月己亥。诏御史台狱勿关纠察司
按《宋史仁宗本纪》云云。

### 明道二年诏台官非中丞知杂保荐者勿任又以废后事诏台谏自今毋相率请对

按《宋史仁宗本纪》：明道二年冬十二月“丁未，诏台官
非中丞、知杂保荐者勿任。乙卯，废皇后郭氏为净妃、
玉京冲妙仙师，居长宁宫。御史中丞孔道辅率谏官、
御史大呼殿门请对，诏宰相告以皇后当废状。丙辰，
出道辅及谏官范仲淹，仍诏台谏，自今毋相率请对。”

### 景祐元年夏四月癸丑诏置殿中侍御史监察御史里行癸酉诏台谏未曾历郡守者与郡

按：《宋史仁宗本纪》云云。

### 宝元二年冬十二月壬申诏御史阙员朕自择举

按：《宋史仁宗本纪》云云。

### 庆历二年夏四月戊寅命御史中丞谏官同较三司用度罢其不急者

按：《宋史仁宗本纪》云云。

庆历三年。夏五月癸未。置御史六员。罢推直官
按《宋史仁宗本纪》云云。

庆历四年秋八月戊午，诏“辅臣所荐官，毋以为谏官、
御史。”

按：《宋史仁宗本纪》云云。

庆历五年春正月乙亥事，复置言御史。

按：《宋史仁宗本纪》云云。

庆历八年，屡诏御史言事。

按《宋史仁宗本纪》：庆历八年春三月“甲寅，诏翰林学
士、三司使、知开封府事、御史中丞曰，朕躬阙失，左右
朋邪，中外险诈，州郡暴虐，法令有不便于民者，朕欲
闻之，其悉以陈。”癸亥，以朝政得失、兵农要务、边防备
豫、将帅能否、财赋利害、钱法是非，与夫谗人害政、奸
盗乱俗，及防微杜渐之策，召知制诰、谏官、御史等谕
之，使悉对于篇。

### 至和二年秋八月乙未置台谏章奏簿

按：《宋史仁宗本纪》云云。

### 嘉祐四年夏五月戊戌诏两制臣僚旧制所举荐不得用为御史今除其法

按：《宋史仁宗本纪》云云。

嘉祐六年春正月乙未，许两制与台谏相见。

按：《宋史仁宗本纪》云云。

嘉祐六年，诏“台谏勿听飞语。”

按《宋史仁宗本纪》：嘉祐六年秋七月癸巳，诏：“台谏为
耳目之官，乃听险陂之人兴造飞语，中伤善良，非忠
孝之行也。中书门下其申儆百工，务敦行实，循而弗
改者绌之。”

### 英宗治平三年夏五月甲子罢知杂御史岁举人

按：《宋史英宗本纪》云云。

治平四年，举用御史，以滕甫考诸路课绩。

按：《宋史英宗本纪》：治平四年春三月“庚子，御史中丞
王陶乞许举知县资序人为御史里行，从之。冬十月
己酉，以右谏议大夫、权御史中丞滕甫考诸路监司
课绩。癸丑，诏翰林学士、御史中丞、侍御史知杂事举
材堪御史者各二人。”

### 神宗熙宁二年以举御史专委中丞

按：《宋史神宗本纪》不载。按《选举志》：初，神宗罢荐举，
惟举御史法不废。熙宁二年，王安石言举御史法太
密，故难于得人。帝曰：“岂执政者恶言官得人耶？”于是
中书悉具旧法以奏。安石曰：“旧法，凡执政所荐，即不
得为御史，执政取其平日所畏者荐之，则其人不复
得言事矣。”盖法之弊如此。帝乃令悉除旧法，一委中
丞举之，而稍略其资格。赵抃曰：“用京官恐非体，又不
委知杂，专任中丞，亦非旧制。”帝曰：“唐以布衣马周为
之，用京官何为不可？知杂，属也，委长为是。”侍御史刘
述奏曰：“旧制，举御史必官升京朝，资入通判众学士，
本台丞、知杂更互论荐，每一阙上二人，而择用一人。
今专委中丞，则爱憎由己，公道废于私恩；或受权臣
之托，引所亲厚，擅窃人主威福，此大不便。”弗听。既改
法，著作佐郎程颢、王子韶、谢景福方为条例司属官，
中丞吕公著荐之，遂俱以太子中允、权监察御史里
行。

### 哲宗元祐六年令中丞翰林学士中书舍人各举御史二员

按《宋史哲宗本纪》不载。按《选举志》：元祐六年，御史
中丞郑雍言：“旧御史阙，台官得自荐，所以正名举职
也。自官制行，御史中丞与两省分举。而今之两省官
属皆与闻门下、中书政事。其自举非故事，且有嫌。乞
专委台官。若稍涉私。自有黜典。”诏御史中丞举殿中
侍御史二员，翰林学士、中书舍人同举监察御史二
员，给事中亦举二员。雍又言：“风宪之地，责任宜专。若台属多由他荐，恐非责任之本意。”诏中丞更举监察
御史二员。八年，侍御史杨畏言：“风宪之任，人主寄耳
目焉。御史进用，宰执不得预，顾令两省属官举之，非
是。”遂寝前命。